BEGRUNDELSE

Republikken Vanuatu er opført på listen i bilag II til forordning (EU) 2018/1806 blandt de tredjelande, hvis statsborgere er fritaget for kravet om at være i besiddelse af visum ved passage af medlemsstaternes ydre grænser med henblik på ophold på højst 90 dage inden for en periode på 180 dage.

Fritagelsen for visumpligten for statsborgere i Vanuatu har været gældende siden den 28. maj 2015, hvor aftalen mellem Den Europæiske Union og Republikken Vanuatu om visumfritagelse for kortvarige ophold ("aftalen") blev undertegnet og taget midlertidigt i anvendelse i overensstemmelse med aftalens artikel 8, stk. 1. Aftalen trådte i kraft den 1. april 2017.

Siden den 25. maj 2015 har Vanuatu haft ordninger for tildeling af vanuatisk statsborgerskab til investorer, som udgør en risiko for den offentlige orden og sikkerheden for EU's medlemsstater. Disse ordninger gør det navnlig muligt for visumpligtige tredjelandsstatsborgere let at opnå statsborgerskab i et visumfrit land, hvilket gør det muligt for dem at omgå Schengenvisumproceduren og opnå visumfri adgang til EU.

Kommissionen vurderede Vanuatus ordninger for tildeling af statsborgerskab til investorer og konkluderede, at sådanne ordninger udgør en øget risiko for medlemsstaternes indre sikkerhed. I vurderingen konkluderedes det også, at Vanuatus ordninger for tildeling af statsborgerskab til investorer kunne gøre det muligt for tredjelandsstatsborgere at omgå EU-proceduren for visum til kortvarigt ophold og den vurdering af sikkerheds- og migrationsrisici, den indebærer.

Parterne kan i henhold til aftalens artikel 8, stk. 4, suspendere hele eller dele af aftalen af hensyn til den offentlige orden eller den nationale sikkerhed.

I lyset af ovenstående vedtog Kommissionen den 12. januar 2022 et forslag til Rådets afgørelse om delvis suspension af anvendelsen af aftalen. Rådet vedtog afgørelsen den 3. marts 2022. Suspensionen er begrænset til almindelige pas, der er udstedt fra den 25. maj 2015, hvor antallet af ansøgere, der blev godkendt inden for rammerne af Vanuatus ordninger for tildeling af statsborgerskab til investorer, begyndte at stige betydeligt.

Efter den delvise suspension af aftalen ved Rådets afgørelse (EU) 2022/366 konkluderede Kommissionen i overensstemmelse med artikel 8, stk. 2, litra d), artikel 8, stk. 3, og artikel 8, stk. 6, i forordning (EU) 2018/1806, at Vanuatus tildeling af statsborgerskab inden for rammerne af landets statsborgerskabsordninger for investorer udgør en øget risiko for medlemsstaternes indre sikkerhed og offentlige orden, og besluttede, at der er behov for tiltag. Kommissionens gennemførelsesforordning (EU) 2022/693 om midlertidig suspension af visumfritagelsen for statsborgere i Vanuatu blev vedtaget på grundlag af artikel 8, stk. 6, litra a), i forordning (EU) 2018/1806 for indehavere af almindeligt pas udstedt af Vanuatu fra den 25. maj 2015 og gældende fra den 4. maj 2022 til den 3. februar 2023.

Efter at suspensionen af visumfritagelsen for statsborgere i Vanuatu trådte i kraft den 4. maj 2022 og i overensstemmelse med artikel 8, stk. 6, litra a), sidste afsnit, i forordning (EU) 2018/1806, har Kommissionen indledt en styrket dialog med Vanuatu med henblik på at afhjælpe den situation, der gav anledning til den midlertidige suspension af visumfritagelsen.

Den 12. maj 2022 blev det indledende møde i denne dialog afholdt, hvor begge parter enedes om at nå frem til en gensidigt tilfredsstillende løsning. Kommissionen foreslog med henblik herpå at afholde månedlige tekniske møder. Vanuatu indvilligede i at udpege en samtalepartner og kommunikere med Kommissionen herom for at gå videre med de efterfølgende tekniske møder. På trods af de påmindelser, som Kommissionen sendte den 1. juni og den 23. juni 2022, har Vanuatu imidlertid ikke forelagt Kommissionen nogen opfølgende kontakter eller oplysninger.

I september 2022 modtog Kommissionens tjenestegrene en ajourføring fra Vanuatus repræsentanter om den politiske situation i landet, idet Parlamentet blev opløst den 18. august 2022 og parlamentsvalget berammet til den 13. oktober 2022. Vanuatus repræsentanter forklarede i den forbindelse, at enhver beslutning om at fortsætte dialogen med Kommissionen ville skulle afvente resultatet af parlamentsvalget og dannelsen af en ny regering.

Vanuatu har ikke truffet foranstaltninger med henblik på at afhjælpe de omstændigheder, der førte til den midlertidige suspension af visumfritagelsen, og der er således fortsat en øget risiko for medlemsstaternes indre sikkerhed og offentlige orden. Samtidig finder Kommissionen, at Vanuatu ikke indgår i en dialog med Unionen. Kommissionen finder derfor, at det er nødvendigt at suspendere aftalen i sin helhed.

Rådets afgørelse (EU) 2022/366 bør afløses af en rådsafgørelse om suspension af anvendelsen af hele aftalen mellem Den Europæiske Union og Republikken Vanuatu om visumfritagelse for kortvarige ophold

2022/0327 (NLE)

Forslag til

RÅDETS AFGØRELSE

om suspension af anvendelsen af hele aftalen mellem Den Europæiske Union og Republikken Vanuatu om visumfritagelse for kortvarige ophold



RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 77, stk. 2, litra a), sammenholdt med artikel 218, stk. 9,